# Txike Obi

Txike Obi (Zaria, 17 d'abril de 1921 - Onitsha, 13 de març de 2008), també anomenat Chike Edozien Umezei Obi, va ser un matemàtic i polític nigerià, el primer subsaharià conegut en obtenir un doctorat en matemàtiques.

## Vida i obra

Chike Obi va ser escolaritzat a l'escola catòlica St Patrick de Zaria, al nord de l'actual Nigèria. Després d'això va fer els estudis secundaris al també catòlic, Christ the King College d'Onitsha des de 1933 fins a 1939. A continuació va començar estudis superiors de matemàtiques i física al Yaba Higher College de Lagos i, com que aquesta institució estava associada a la universitat de Londres, va fer estudis universitaris per correspondència de 1942 a 1946 en aquesta universitat. Un cop graduat, el 1947, va obtenir una beca per fer estudis de doctorat al Pembroke College de la universitat de Cambridge, en la qual va obtenir el 1950 el doctorat en matemàtiques amb una tesi sobre equacions diferencials no lineals, dirigida per John E. Littlewood i Mary Cartwright. Va ser el primer africà subsaharià en assolir aquest títol en el camp de les matemàtiques. Juntament amb Adegoke Olubummo i James Ezeilo, és considerat com un dels pioners de la recerca matemàtica moderna a Nigèria.
En retornar al seu país, va ser professor de la universitat d'Ibadan, on va ser mentor del futur escriptor Christofer Okigbo, qui era germà del sue company d'estudis a Onitsha i a Lagos, l'economista Pius Okigbo. Les seves inclinacions polítiques el va portar a fundar el Partit Dinàmic, un partit polític que propugnava el kemalisme. Aquest partit es va fusionar posteriorment amb el Consell Nacional de Nigèria i els Cameruns. A partir de la independència de Nigèria (1960) i durant la subsegüent guerra civil va ser molt actiu en política, essent diputat i patint persecucions polítiques que el van arribar a portar a la presó de Kirkiri.
En acabar la guerra civil, va retornar a l'activitat acadèmica com professor de la universitat de Lagos, de la qual es va retirar el 1985. A continuació es va retirar a viure a Onitsha on va fundar el Nanna Institute for Scientific Studies per promocionar la revolució científica i tecnològica del seu país. Això no obstant, sempre es va oposar a la introducció de la matemàtica moderna a l'escola nigeriana.
El 1997, va publicar una demostració senzilla del darrer teorema de Fermat, que aviat es va demostrar incorrecta. Va morir a Onitsha el 2008.

## Referències

* 1 2 Nwakanma, 2010, p. 86.
* ↑ Crowell, 2023, p. 183.
* ↑ Sklar, 1963, p. 406.
* ↑ Ojo, 1976, p. 530.
* ↑ Soyinka, 2006, p. 59.
* ↑ Fakuade, 1980, p. 29 i ss.

## Bibliografia

* Animalu, Alexander O.E.. Professor Chike Obi : a biography of the foremost African mathematical genius of the 20th century (en anglès). National Mathematical Centre Abuja, 2001. ISBN 9789780490492.
* Crowell, Rachel «Maths Plots a Course of Cultural Equality» (en anglès). Nature, Num. 614, 2023, pàg. 183-186. DOI: 10.1038/d41586-023-00223-w. ISSN: 0028-0836.
* Fakuade, R.A. «The controversy about mathematical education in Nigeria» (en anglès). West African Journal of Education, Vol. 21, Num. 2, 1980, pàg. 29-41. ISSN: 0043-2997.
* Nwakanma, Obi. Christopher Okigbo, 1930-67: Thirsting for Sunlight (en anglès). Boydell & Brewer, 2010. ISBN 978-1-84701-013-1.
* Ojo, J.D. «Freedom of the Press in Nigeria since 1960: A Comparative Analysis» (en anglès). Journal of the Indian Law Institute, Vol. 18, Num. 4, 1976, pàg. 529-550. ISSN: 0019-5731.
* Sklar, Richard. Nigerian Political Parties (en anglès). Princeton University Press, 1963. ISBN 9781400878239.
* Soyinka, Wole. You Must Set Forth at Dawn: A Memoir (en anglès). Random House, 2006. ISBN 0-375-50365-X.

## Enllaços externs

* O'Connor, John J.; Robertson, Edmund F. «Txike Obi» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Obba, Obiechina. «Tribute: Emeritus Prof. Chike Obi». Obiechina Obba, 2021. [Consulta: 14 febrer 2023]. (anglès)
* Williams, Scott W. «Chike Obi». University of Buffalo, 2008. [Consulta: 14 febrer 2023]. (anglès)
* «Black Mathematics at Cambridge». University of Cambridge. [Consulta: 14 febrer 2023]. (anglès)